
Európsky parlament,
–	so zreteľom na svoje predchádzajúce uznesenia o Ukrajine,
–	so zreteľom na pracovný dokument útvarov Komisie s názvom Správa o Ukrajine za rok 2024 (SWD(2024)0699), ktorý je sprievodným dokumentom k oznámeniu Komisie o politike rozširovania EÚ za rok 2024 (COM(2024)0690),
–	so zreteľom na pracovný dokument útvarov Komisie s názvom Správa o Ukrajine za rok 2023 (SWD(2023)0699), ktorý je sprievodným dokumentom k oznámeniu Komisie o politike rozširovania EÚ za rok 2023 (COM(2023)0690), 
[bookmark: _Hlk204183886]–	so zreteľom na závery Európskej rady z 24. júna 2022, ktorými sa Ukrajine udelil štatút kandidátskej krajiny, z 15. decembra 2023, v ktorých sa schválilo začatie prístupových rokovaní, a z 20. marca 2025, 
–	so zreteľom na nariadenie Európskeho parlamentu a Rady (EÚ) 2024/792 z 29. februára 2024, ktorým sa zriaďuje Nástroj pre Ukrajinu[footnoteRef:1], [1:  	Ú. v. EÚ L, 2024/792, 29.2.2024, ELI: http://data.europa.eu/eli/reg/2024/792/oj.] 

–	so zreteľom na správu Organizácie pre hospodársku spoluprácu a rozvoj (OECD) z roku 2021 s názvom OECD Review of the Corporate Governance of State-Owned Enterprises: Ukraine (Prehľad o správe a riadení štátnych podnikov: Ukrajina) a následné nadväzujúce dialógy z roku 2024, 
–	so zreteľom na ôsmu revíziu Medzinárodného menového fondu týkajúcu sa rozšíreného finančného nástroja pre Ukrajinu na roky 2023 – 2026, 
[bookmark: _Hlk204245553]–	so zreteľom na stanoviská Benátskej komisie Rady Európy, najmä na naliehavé stanovisko nadväzujúce na stanoviská k zákonu o zmenách niektorých legislatívnych aktov Ukrajiny s cieľom objasniť ustanovenia o výberovom konaní kandidátov na funkciu sudcu Ústavného súdu Ukrajiny z 9. októbra 2023 a na stanovisko nadväzujúce na stanovisko k zákonu o národnostných menšinách (komunitách) z 9. októbra 2023, 
–	so zreteľom na správy Skupiny štátov proti korupcii Rady Európy (GRECO) o Ukrajine, najmä na štvrté kolo hodnotenia a na dodatok k druhej správe o plnení záväzkov v oblasti predchádzania korupcie, pokiaľ ide o poslancov, sudcov a prokurátorov na Ukrajine, ktorá bola zverejnená 22. novembra 2024, 
–	so zreteľom na správu, ktorú Ukrajina predložila podľa článku 68 ods. 1 Dohovoru Rady Európy o predchádzaní násiliu na ženách a domácemu násiliu a o boji proti nemu (základná správa) z 3. júla 2025 a na dodatočné informácie, ktoré Skupina expertov pre opatrenia na boj proti násiliu na ženách a domácemu násiliu získala od ukrajinských organizácií občianskej spoločnosti, 
–	so zreteľom na správy organizácie Human Rights Watch o Ukrajine vrátane jej správy z 5. decembra 2024 s názvom All She Did Was Help People – Flawed Anti-Collaboration Legislation in Ukraine (Iba pomáhala ľuďom –chybná legislatíva proti kolaborácii na Ukrajine), 
–	so zreteľom na svoje uznesenie z 12. marca 2025 o bielej knihe o budúcnosti európskej obrany[footnoteRef:2],  [2:  	Ú. v. EÚ C, C/2025/3151, 20.6.2025, ELI: http://data.europa.eu/eli/C/2025/3151/oj.] 

–	so zreteľom na vyhlásenia vedúcich predstaviteľov Fínska, Francúzska, Nemecka, Talianska, Spojeného kráľovstva a Ukrajiny po stretnutí s prezidentom USA Donaldom Trumpom vo Washingtone DC 18. augusta 2025, 
–	so zreteľom na vyhlásenie predsedníčky Komisie Ursuly von der Leyenovej s prezidentom Ukrajiny Volodymyrom Zelenským po ich stretnutí v Bruseli 17. augusta 2025,
–	so zreteľom na spoločné vyhlásenie vedúcich predstaviteľov Francúzska, Talianska, Nemecka, Spojeného kráľovstva, Fínska, Poľska, predsedu Európskej rady Antónia Costu a predsedníčky Komisie Ursuly von der Leyenovej zo 16. augusta 2025 v nadväznosti na stretnutie prezidenta USA Donalda Trumpa s prezidentom Ruskej federácie Vladimirom Putinom v Anchorage na Aljaške 15. augusta 2025,
–	so zreteľom na predchádzajúce vyhlásenia vrátane spoločného vyhlásenia vedúcich predstaviteľov Francúzska, Nemecka, Poľska, Spojeného kráľovstva a Ukrajiny po stretnutí v Kyjeve 10. mája 2025 a spoločného vyhlásenia skupiny Weimar+ o Ukrajine a euroatlantickej bezpečnosti z 12. mája 2025,
–	so zreteľom na spoločné vyhlásenie niekoľkých poslancov Európskeho parlamentu z 11. augusta 2025 o rokovaniach o spravodlivom mieri pre Ukrajinu na základe medzinárodného práva a vôle ukrajinského ľudu,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0154/2025),
A.	keďže Európsky parlament čo najdôraznejšie odsudzuje nezákonnú, neopodstatnenú a nevyprovokovanú útočnú vojnu Ruska proti Ukrajine a podporuje právo Ukrajiny na zvrchovanosť, nezávislosť a územnú celistvosť v rámci jej medzinárodne uznaných hraníc; keďže Rusko zaútočilo na Ukrajinu, a preto najpriamejšia a jediná spravodlivá cesta k mieru na Ukrajine spočíva v tom, že Rusko stiahne svoje sily z celého ukrajinského územia a zaplatí za škody, ktoré spôsobilo počas svojej nezákonnej útočnej vojny;
B.	keďže Rusko s politickou, materiálnou a vojenskou podporou, ktorú poskytujú jeho spojenci – najmä Bielorusko, Irán a Severná Kórea – vedie od 24. februára 2022 nezákonnú, nevyprovokovanú a neodôvodnenú plnoformátovú útočnú vojnu proti Ukrajine; keďže vojna Ruska proti Ukrajine však začala v roku 2014 nezákonným obsadením a anexiou Krymu a následnou okupáciou častí Doneckej a Luhanskej oblasti; keďže táto útočná vojna je zjavným a flagrantným porušením Charty OSN a základných zásad medzinárodného práva a medzinárodného humanitárneho práva stanovených v Ženevských dohovoroch z roku 1949;
C.	keďže v júni a júli 2025 sa prudko zvýšil počet ruských raketových útokov a útokov vykonaných bezpilotnými vzdušnými prostriedkami na civilnú infraštruktúru vrátane nemocníc, škôl, obytných budov a kultúrnych inštitúcií, čo viedlo k najvyššiemu počtu civilných obetí od mája 2022; keďže podľa údajov monitorovacej misie OSN pre ľudské práva na Ukrajine bolo v júni 2025 zabitých najmenej 232 civilistov a 1 343 bolo zranených, zatiaľ čo v júli 2025 bolo zaznamenaných 286 úmrtí civilistov a 1 388 zranených, čo predstavuje najvyšší počet civilných obetí za jeden mesiac od mája 2022;
D.	keďže Rusko vykonáva atentáty na popredných ukrajinských verejných činiteľov, vojakov a sabotáže na kritickej infraštruktúre; keďže 30. augusta 2025 bol v Ľvove brutálne zavraždený Andrij Parubij, bývalý predseda Najvyššej rady Ukrajiny a bývalý tajomník Rady pre národnú bezpečnosť a obranu;
E.	keďže Rusko pácha dokumentované vojnové zločiny a deportácie na všetkých ukrajinských územiach, ktoré nezákonne okupuje, pričom vo veľkej miere využíva manipuláciu s informáciami, dezinformácie a šírenie propagandy s cieľom zámerne udržiavať obyvateľstvo nesprávne informované a neinformované;
F.	keďže 28. augusta 2025 Rusko vykonalo ďalší absolútne brutálny dronový a raketový útok na niekoľko budov v Kyjeve, pri ktorom bolo zabitých najmenej 23 ľudí a viac ako 63 bolo zranených vrátane detí; keďže pri tomto útoku boli vážne poškodené priestory delegácie EÚ na Ukrajine, čo predstavuje závažné porušenie Viedenského dohovoru o diplomatických stykoch; keďže počas útokov boli zasiahnuté a vážne poškodené aj kyjevské kancelárie Britskej rady, pričom jedna osoba bola zranená;
G.	keďže v reakcii na útočnú vojnu Ruska sa v januári 2023 začala činnosť hlavnej skupiny pre zriadenie osobitného tribunálu pre zločin agresie voči Ukrajine; keďže v marci 2023 bolo v Haagu zriadené Medzinárodné centrum pre stíhanie zločinu agresie v rámci agentúry Eurojust; keďže hlavná skupina dokončila právny rámec pre tribunál v marci 2025; keďže viac ako 40 krajín schválilo jeho vytvorenie prostredníctvom spoločného vyhlásenia zo zasadnutia ministrov zahraničných vecí z 9. mája 2025 o ukončení práce hlavnej skupiny (Lvivské vyhlásenie); keďže 25. júna 2025 ukrajinský prezident Volodymyr Zelenskyj a generálny tajomník Rady Európy Alain Berset podpísali v Štrasburgu formálnu dohodu o zriadení osobitného tribunálu pre zločin agresie voči Ukrajine;
H.	keďže prezident USA Donald Trump a prezident Ruskej federácie Vladimir Putin usporiadali 15. augusta 2025 v Anchorage na Aljaške dvojstranný samit; keďže po tomto samite nasledovali stretnutia prezidenta Trumpa s prezidentom Zelenským a európskymi vedúcimi predstaviteľmi 18. augusta 2025 vo Washingtone DC;
I.	keďže Ukrajina preukázala pozoruhodnú odolnosť a odhodlanie vo svojom európskom smerovaní a dosiahla hmatateľný pokrok napriek prebiehajúcej ruskej útočnej vojne, ktorá si vyžiadala tisíce mŕtvych, spôsobila hlbokú traumu veteránom a ich rodinám, zanechala mnohé mestá a dôležitú občiansku infraštruktúru v troskách a viedla k pokračujúcej okupácii časti jej územia ruskými silami;
J.	keďže v dôsledku ruskej invázie viac ako štyri milióny Ukrajincov v súčasnosti žije v členských štátoch EÚ vďaka mechanizmu dočasnej ochrany a využíva práva na pobyt, prístup na trh práce, bývanie, zdravotnú starostlivosť, sociálnu pomoc a vzdelávanie svojich detí;
K.	keďže proces pristúpenia Ukrajiny k EÚ predstavuje významný prínos a cestu k mieru a prosperite pre Ukrajinu, strategickú reakciu na agresiu Ruska a vierohodnú bezpečnostnú záruku pre Ukrajinu, čím sa posilní geopolitická odolnosť EÚ;
L.	keďže legislatívne reformy, ktoré Ukrajina iniciovala, odrážajú jej odhodlanie dosiahnuť súlad s acquis EÚ;
M.	keďže skupina GRECO naďalej uznáva silné odhodlanie Ukrajiny v oblasti boja proti korupcii v mimoriadne zložitom období, v ktorom sa krajina nachádza; keďže skupina GRECO uznala najmä pokrok Ukrajiny pri predchádzaní korupcii medzi poslancami, sudcami a prokurátormi; keďže napriek pokroku pretrvávajú výzvy v oblastiach, ako je nezávislosť súdnictva a systémová korupcia, ktoré musí zodpovednejšie riešiť vláda intenzívnejším posilňovaním inštitucionálnych kapacít a pod medzinárodným dohľadom;
N.	keďže OECD konštatovala, že Ukrajina v uplynulom desaťročí urobila významný pokrok v reforme svojho protikorupčného rámca, a to zvýšením transparentnosti, zodpovednosti a integrity prostredníctvom otvorených údajov, digitalizácie a posilnenia nezávislosti protikorupčných orgánov;
O.	keďže v polovici júla 2025 sa ukrajinské orgány pokúsili oslabiť nezávislosť Národného protikorupčného úradu Ukrajiny (NPÚU) a Špecializovanej protikorupčnej prokuratúry (ŠPP) tým, že prijali zákon č. 12414, ktorým sa generálnemu prokurátorovi udelili rozsiahle právomoci zasahovať do ich vyšetrovaní; keďže 31. augusta 2025 v dôsledku rozsiahleho vnútorného a vonkajšieho tlaku Najvyššia rada Ukrajiny prijala zákon č. 13533 s cieľom obnoviť status quo ante, čím prijala potrebné opatrenia na úplné obnovenie nezávislosti NPÚU a ŠPP;
P.	keďže hoci Ukrajina získala 35 bodov zo 100 a umiestnila sa na 105. mieste zo 180 krajín v indexe vnímania korupcie organizácie Transparency International za rok 2024, a hoci existuje silný záväzok k protikorupčnému úsiliu, je potrebné zaviesť skutočné reformy na realizáciu týchto zámerov; keďže komplexná reforma verejnej správy, boj proti korupcii, podpora základných práv a účinné fungovanie demokratických inštitúcií sú základné podmienky pre pristúpenie k EÚ;
Q.	keďže Ukrajina pokročila v regionálnej spolupráci a sociálno-ekonomických reformách s cieľom zosúladiť svoje politiky s normami EÚ;
R.	keďže demokratické inštitúcie Ukrajiny preukázali prispôsobivosť a ukázali, že aj v čase pokračujúcej ruskej útočnej vojny a počas stanného práva zostáva Ukrajina inštitucionálne, demokraticky a hospodársky životaschopným štátom; keďže zatiaľ čo Ukrajina zostáva vo vojne a podlieha stannému právu, voľby sú zakázané zákonom a v praxi neuskutočniteľné; keďže Európsky parlament víta náznaky, že prípravy na voľby sa budú môcť začať po zrušení stanného práva; 
S.	keďže sa dosiahol pokrok v reforme verejnej správy, ale stále je potrebné ďalšie budovanie kapacít, tvorba politiky založená na dôkazoch a zlepšenia v riadení ľudských zdrojov;
T.	keďže súdnictvo obnovilo kľúčové funkcie vrátane preverovania sudcov a vykonávania protikorupčných opatrení, hoci sa musia posilniť normy integrity a transparentnosti a mal by sa zabezpečiť stály dohľad medzinárodných partnerov;
U.	keďže pri posilňovaní nezávislosti súdnictva sa využila pomoc medzinárodných expertov v komisiách pre výber sudcov, čo takisto prispelo k posilneniu dôvery verejnosti v súdny systém;
V.	keďže účasť medzinárodných expertov na výbere členov Vysokej komisie pre kvalifikáciu sudcov sa skončila 1. júna 2025;
W.	keďže Ukrajina napriek neustálemu ničeniu energetických zariadení zo strany Ruska preukázala záväzok k zelenej agende prijatím právnych predpisov o energii z obnoviteľných zdrojov a zosúladením s cieľmi Európskej zelenej dohody;
X.	keďže škody na životnom prostredí spôsobené Ruskom majú ničivé dôsledky na prírodné zdroje Ukrajiny, kritické ekosystémy a zdravie, živobytie a bezpečnosť ľudí; keďže cieľom zelenej obnovy je napraviť tieto škody a nasmerovať Ukrajinu na novú cestu environmentálnej a sociálnej udržateľnosti v súlade s environmentálnymi zákonmi v rámci acquis EÚ; keďže Ukrajina 1. januára 2025 ukončila svoju činnosť ako tranzitná krajina pre ruský plyn;
Y.	keďže zahraniční investori a nadnárodné korporácie výrazne rozšírili svoju kontrolu nad prírodnými zdrojmi Ukrajiny vrátane poľnohospodárskej pôdy, nerastných surovín a kritickej infraštruktúry; keďže takýto vývoj ohrozuje národnú suverenitu, potravinovú bezpečnosť a hospodárske sebaurčenie;
Z.	keďže EÚ v roku 2024 nakúpila ruské fosílne palivá v celkovej hodnote 21,9 miliardy EUR, čím prekonala finančnú pomoc poskytnutú Ukrajine v hodnote 18,7 miliardy EUR v tom istom roku; keďže od začiatku rozsiahlej invázie EÚ minula viac ako 200 miliárd EUR na ruské fosílne palivá, čím prispela k plneniu ruskej vojenskej pokladnice; keďže Komisia oznámila ukončenie dovozu ruského plynu do roku 2027; keďže v prípade, že by EÚ pokračovala v dovoze ruskej energie v takom rozsahu ako v roku 2024, do konca roka 2027 by Rusku zaplatila ďalších 57,4 miliardy EUR;
AA.	keďže občianska spoločnosť zostáva pilierom odolnosti a demokracie na Ukrajine; keďže aj napriek obmedzeniam vyplývajúcim zo stanného práva mimovládne organizácie pokračujú vo svojej činnosti relatívne bez prekážok, hoci prípady nátlaku na aktivistov vyvolávajú obavy a vyžadujú si vládne opatrenia; keďže nedávne náhle zníženie miery financovania zo strany USA má pre ukrajinskú občiansku spoločnosť katastrofálne dôsledky;
AB.	keďže sloboda prejavu a nezávislosť médií čelia výzvam, najmä počas platnosti stanného práva; keďže sú potrebné opatrenia na obnovenie pluralizmu, ochranu novinárov a vytvorenie finančne priaznivého prostredia; keďže je pochopiteľné, že počas stanného práva sú potrebné určité obmedzenia;
AC.	keďže Európska konfederácia odborových zväzov (ETUC) vyjadrila vážne obavy v súvislosti so zhoršovaním pracovných práv na Ukrajine vrátane porušovania slobôd odborových zväzov a sociálneho dialógu; keďže sloboda združovania, kolektívne vyjednávanie a právo na štrajk sú chránené dohovormi Medzinárodnej organizácie práce (MOP), ktorých je Ukrajina zmluvnou stranou, a sú kľúčovými prvkami acquis EÚ a kodanských kritérií;
AD.	keďže proces integrácie Ukrajiny do EÚ sa vo veľkej miere opiera o verejný a inštitucionálny konsenzus, ktorý odráža silný spoločenský záväzok k členstvu v EÚ napriek súčasným ťažkostiam;
AE.	keďže pristúpenie k EÚ má pre krajinu a jej obyvateľov výrazný bezpečnostný rozmer a silný symbolický význam v kontexte existenčnej vojny Ukrajiny proti pokračujúcej ruskej agresii; keďže neochvejná podpora EÚ zvrchovanosti, územnej celistvosti a nezávislosti Ukrajiny nezávisí od rýchlosti európskej integrácie krajiny;
AF.	keďže členstvo v EÚ je naďalej mimoriadne dôležitou hnacou silou demokratického vývoja Ukrajiny a bude kľúčovým faktorom, pokiaľ ide o zaručenie budúcej bezpečnosti, stability a nezávislosti krajiny; keďže členstvo Ukrajiny v EÚ je strategickou investíciou do mieru, bezpečnosti, demokracie a prosperity celého kontinentu, pričom posilní aj samotnú Úniu tým, že prispeje k jej geopolitickej odolnosti, zvýši jej hospodársky potenciál a posilní jej záväzok k spoločným hodnotám demokracie, právneho štátu a slobody;
[bookmark: _Hlk204184035]AG.	keďže pristúpenie je naďalej procesom založeným na dosiahnutých výsledkoch, pričom pokrok pri vykonávaní reforiem sa musí dôkladne a starostlivo posudzovať, čo je aj v záujme Ukrajiny;
Ruská útočná vojna ako kontext príprav na pristúpenie Ukrajiny k EÚ
1.	čo najdôraznejšie odsudzuje pokračujúcu útočnú vojnu Ruskej federácie proti Ukrajine a nerozlišujúce útoky Ruska na civilné obyvateľstvo a civilnú infraštruktúru; opätovne zdôrazňuje svoju neochvejnú solidaritu so statočným ukrajinským obyvateľstvom, ktoré od roku 2014 platí najvyššiu cenu za obranu zvrchovanosti Ukrajiny a územnej celistvosti, ako aj za ochranu Európy a našich spoločných demokratických hodnôt a zásad; vyjadruje hlbokú sústrasť rodinám padlých hrdinov a nevinných civilných obetí ruskej agresie vrátane viac ako 600 zabitých detí;
2.	dôrazne odsudzuje Ruskom organizované vraždy popredných ukrajinských verejných činiteľov a vojakov a jeho sabotáž ukrajinskej kritickej infraštruktúry; vyjadruje zdesenie a pobúrenie nad ohavnou vraždou bývalého predsedu Najvyššej rady Ukrajiny a bývalého tajomníka Rady národnej bezpečnosti a obrany Andrija Parubija, ktorý preukázal pevné odhodlanie napĺňať európske ambície Ukrajiny, ku ktorej došlo 30. augusta 2025 v Ľvove;
3.	vyjadruje pobúrenie nad zintenzívnenými dronovými a raketovými útokmi Ruska na civilné ciele vrátane útoku na Kyjev z 28. augusta 2025, ktorý bol priamo zameraný na delegáciu EÚ na Ukrajine a Britskú radu; zdôrazňuje, že nedávny útok, ako aj všetky ostatné útoky na civilnú infraštruktúru predstavujú vojnový zločin a opätovne poukazujú na to, že Rusko si očividne neváži ľudský život, medzinárodné právo, úsilie USA o mier a základné zásady, ktorými sa riadi ochrana civilného obyvateľstva;
4.	opätovne pripomína svoj neochvejný záväzok podporovať nezávislosť, zvrchovanosť a územnú celistvosť Ukrajiny v rámci jej medzinárodne uznaných hraníc; opätovne pripomína, že neuznáva územia Ukrajiny dočasne okupované Ruskom vrátane Krymu; dôrazne podčiarkuje prirodzené právo Ukrajiny na sebaobranu v súlade s článkom 51 Charty OSN, ktoré zahŕňa právo zasiahnuť vojenské ciele na ruskom území; opätovne potvrdzuje záväzok EÚ dosiahnuť spravodlivý a trvalý mier na Ukrajine za podmienok, ktoré sú prijateľné pre Ukrajinu a jej obyvateľov, ktorý zaručí zachovanie zvrchovanosti a územnej celistvosti Ukrajiny a zabezpečí stíhanie osôb zodpovedných za vojnové zločiny a platbu reparácií; vyzýva EÚ a jej členské štáty, aby aktívne pracovali na zachovaní a dosiahnutí čo najširšej medzinárodnej podpory pre Ukrajinu a na hľadaní mierového riešenia vojny, ktoré musí byť založené na plnom rešpektovaní nezávislosti, zvrchovanosti a územnej celistvosti Ukrajiny a zodpovednosti za vojnové zločiny a za zločin agresie, ako aj na ruských platbách za obrovské škody spôsobené na Ukrajine; zdôrazňuje, že akékoľvek mierové riešenie musí rešpektovať vôľu ukrajinského ľudu a nesmie byť nanútené žiadnym iným zahraničným aktérom a nesmie odmeňovať agresiu ani oslabovať budúcu bezpečnosť Ukrajiny; považuje neúprimný prístup k rokovaniam a neseriózne návrhy ruských vedúcich predstaviteľov v posledných mesiacoch, za ďalší dôkaz toho, že Rusko má v úmysle predlžovať vojnu na celom ukrajinskom území, kým to dokáže a kým mu to bude dovolené; zdôrazňuje, že mierovým rokovaniam musí predchádzať bezpodmienečné prímerie; vyzýva EÚ, aby naďalej podporovala ukrajinské a medzinárodné úsilie o posilnenie dokumentácie a vyšetrovania vojnových zločinov spáchaných ruskými silami;
5.	vyjadruje hlboké znepokojenie nad posunom v postoji USA k ruskej útočnej vojne, ktorý zahŕňal priamu spoluprácu s Ruskom bez vyvíjania zmysluplného tlaku, verejné vzdanie sa významného vplyvu, odmietnutie ďalších sankcií a diskusiu o zrušení existujúcich sankcií a pokusy prinútiť Ukrajinu, aby urobila územné ústupky a vzdala sa svojho legitímneho práva na sebaobranu; zdôrazňuje, že vzhľadom na tento vývoj musia EÚ a jej členské štáty zostať hlavnými strategickými spojencami Ukrajiny a mali by posilniť svoju vedúcu úlohu pri podpore boja Ukrajiny za suverenitu, mier a spravodlivosť; uznáva, že bezpečnosť Ukrajiny predstavuje kľúčovú súčasť bezpečnosti EÚ; konštatuje, že podpora EÚ pre Ukrajinu v súčasnosti prekonala podporu zo strany Spojených štátov, čo zdôrazňuje zásadnú úlohu EÚ pri podpore odolnosti a obnovy Ukrajiny;
6.	zdôrazňuje, že EÚ a jej členské štáty musia výrazne zvýšiť účinnosť a urýchliť dodávky vojenskej, materiálnej a finančnej pomoci, ktorú poskytujú na podporu práva Ukrajiny na sebaobranu; trvá na tom, že EÚ a jej členské štáty musia spolu s partnermi a spojencami prispieť k vybudovaniu silných bezpečnostných záruk pre Ukrajinu, ktoré by odrádzali od budúcej ruskej agresie, a umožniť tak Ukrajine plne sa sústrediť na uskutočňovanie potrebných reforiem na ceste k pristúpeniu k EÚ; zdôrazňuje význam trvalého posilnenia bezpečnosti na východnom krídle EÚ a NATO v reakcii na hrozby zo strany Ruska; vyzýva na rozvoj vojenskej a logistickej infraštruktúry v krajinách susediacich s Ukrajinou; uznáva zvrchované právo Ukrajiny vybrať si svoje vojenské aliancie;
7.	berie na vedomie nedávne stretnutie prezidenta USA Donalda Trumpa a Vladimira Putina a zdôrazňuje, že je v očividnom rozpore s masívnou eskaláciou útokov Ruska proti Ukrajine, čo opäť dokazuje, že Rusko sa vôbec nezaujíma o mier, ale skôr o podriadenie Ukrajiny; zdôrazňuje, že Vladimir Putin sa do mierového úsilia USA zapája nečestne a len hrá o čas s cieľom pokračovať v útočnej vojne Ruska; vyzýva prezidenta Trumpa, aby konal v súlade so svojím oznámením, že Spojené štáty prijmú ďalšie rozhodné hospodárske sankcie voči Rusku a krajinám, ktoré podporujú jeho vojnovú mašinériu; zdôrazňuje, že o žiadnom trvalom a spravodlivom mieri na Ukrajine nemožno rokovať bez plnej účasti ukrajinského vedenia a podpory jej ľudu, a to ani bez účasti Európskej únie; s uspokojením berie na vedomie, že 18. augusta 2025 sa uskutočnilo stretnutie prezidenta Trumpa s prezidentom Zelenským a viacerými európskymi lídrami; opätovne potvrdzuje svoje pevné odhodlanie poskytnúť bezpečnostné záruky a podniknúť všetky potrebné kroky na posilnenie ukrajinských ozbrojených síl a obranného priemyslu; odmieta akékoľvek ruské tvrdenia, že je garantom budúcich bezpečnostných opatrení pre Ukrajinu, a akékoľvek pokusy o podmieňovanie početnej a operačnej zvrchovanosti ukrajinských ozbrojených síl;
8.	pripomína, že Európa už podporila Ukrajinu vojenskou pomocou vo výške 50 miliárd EUR, ale zdôrazňuje, že je potrebná ďalšia pomoc a že táto podpora teraz závisí najmä od samotnej Európy; naliehavo vyzýva členské štáty, aby poskytli Ukrajine viac zbraní a munície ešte pred ukončením akýchkoľvek rokovaní a aby podstatne posilnili výmenu spravodajských informácií s Ukrajinou; vyzýva členské štáty EÚ, medzinárodných partnerov a spojencov NATO, aby zrušili všetky obmedzenia týkajúce sa použitia západných zbraňových systémov dodaných Ukrajine proti vojenským cieľom na ruskom území; víta úsilie Ukrajiny o posilnenie domácej obrannej priemyselnej základne vrátane výroby dronov a iných kritických technológií; trvá na tom, že je mimoriadne dôležité spolupracovať s Ukrajinou a integrovať ju do obranných iniciatív EÚ vrátane integrácie ukrajinského obranného priemyslu do európskej obrannej technologickej a priemyselnej základne s cieľom posilniť strategickú autonómiu EÚ; podporuje rozvoj spoločných projektov výroby zbraní s partnermi z EÚ a NATO; vyzýva Komisiu a členské štáty, aby tieto iniciatívy podporili prostredníctvom stratégie európskeho obranného priemyslu a príslušných nástrojov s cieľom posilniť spôsobilosti Ukrajiny v oblasti sebaobrany v dlhodobom horizonte; zdôrazňuje, že je naliehavo potrebné riadne financovať Nástroj na podporu Ukrajiny v rámci programu európskeho obranného priemyslu, ktorému ešte neboli pridelené žiadne finančné prostriedky;
9.	opätovne vyzýva členské štáty EÚ, aby nasledovali dánsky a holandský príklad a stali sa partnermi ukrajinského obranného priemyslu a čo najefektívnejšie podporili jeho výrobné kapacity;
10.	víta úspechy vojenskej pomocnej misie Európskej únie na podporu Ukrajiny (EUMAM), ktorá poskytuje výcvik ukrajinskému vojenskému personálu; víta rozhodnutie Rady z 8. novembra 2024 predĺžiť mandát misie o dva roky; žiada, aby sa finančné, logistické a ľudské zdroje misie EUMAM rozšírili a prispôsobili vyvíjajúcim sa potrebám vojenského výcviku ukrajinských ozbrojených síl, ako aj dlhodobému reformnému úsiliu v súlade so spoločnými bezpečnostnými záväzkami medzi EÚ a Ukrajinou; zdôrazňuje, že misia EUMAM by mala fungovať aj ako platforma na výmenu najlepších postupov, ktorá zabezpečí, aby aj európske sily mali prospech zo skúseností, ktoré na bojisku získali Ukrajinské ozbrojené sily; 
11.	čo najdôraznejšie odsudzuje násilné konanie Ruska a spoluúčasť Bieloruska na zlom zaobchádzaní s ukrajinskými deťmi vrátane vrážd, násilného premiestňovania, deportácií a nezákonných adopcií a vymazávania ukrajinskej identity prostredníctvom násilnej rusifikácie; vyzýva EÚ, aby úzko spolupracovala s ukrajinskými orgánmi, medzinárodnými organizáciami a mimovládnymi organizáciami a podporovala ich pri dokumentovaní všetkých nezvestných a deportovaných detí, zaistila ich bezpečný návrat a reintegráciu a poskytovala potrebnú právnu, psychologickú a sociálnu podporu;
12.	odsudzuje neľudské zaobchádzanie Ruska s ukrajinskými vojnovými zajatcami vrátane mučenia a popráv, ktoré hrubo porušuje Ženevské dohovory, zatiaľ čo ruskí vojnoví zajatci na Ukrajine požívajú všetky práva, ktoré im priznáva medzinárodné právo, vrátane návštev a pomoci medzinárodných organizácií, ako je Medzinárodný výbor Červeného kríža (MVČK); víta doposiaľ najväčšiu výmenu väzňov, ktorá sa uskutočnila v máji 2025, a vyzýva EÚ, jej členské štáty a medzinárodné spoločenstvo, aby uľahčovali ďalšie výmeny a vyvíjali potrebný náklad na zabezpečenie ich pokračovania; odsudzuje nezákonné väznenie ukrajinských civilistov Ruskom, ktorí sú držaní v izolácii a v neľudských podmienkach, medzi ktoré patrí mučenie a mimosúdne popravy; vyzýva na zvýšenie medzinárodného tlaku s cieľom zabezpečiť prepustenie všetkých zadržiavaných Ukrajincov; vyzýva MVČK, aby trval na tom, aby ruské orgány poskytli medzinárodným zástupcom MVČK neobmedzený prístup do všetkých miest, kde sú zadržiavaní ukrajinskí vojnoví zajatci;
13.	zdôrazňuje význam komplexných mechanizmov zodpovednosti a spravodlivosti; víta ratifikáciu Rímskeho štatútu Medzinárodného trestného súdu zo strany Ukrajiny a príslušné zmeny jej trestného zákonníka; víta spoločné vyhlásenie ministrov zahraničných vecí základnej skupiny (Ľvovské vyhlásenie) z 9. mája 2025 o zriadení osobitného tribunálu pre zločin agresie voči Ukrajine; zdôrazňuje, že stíhanie zločinu agresie má zásadný význam pre udržanie medzinárodného poriadku založeného na pravidlách a na zabránenie beztrestnosti; vyzýva inštitúcie EÚ a členské štáty, aby naďalej podporovali v podpore zriadenia a fungovania osobitného tribunálu v rámci Rady Európy; nabáda všetky strany, aby zaručili, že ukrajinské organizácie občianskej spoločnosti a obete vojny budú zohrávať zmysluplnú úlohu v práci tribunálu; domnieva sa, že spravodlivý a trvalý mier je možný len v prípade, že ukrajinské deti, iní násilne deportovaní alebo väznení civilisti a vojnoví zajatci budú prepustení a opäť sa spoja so svojimi rodinami, a že zodpovedné osoby budú postavené pred súd;
14.	víta rozsudok Európskeho súdu pre ľudské práva z 9. júla 2025 vo veci Ukrajina a Holandsko/Rusko, v ktorom sa Rusko považuje za zodpovedné za rozsiahle a zjavné porušovanie ľudských práv na Ukrajine – vrátane zostrelenia MH17, mučenia, znásilňovania ako vojnovej zbrane, popráv bez riadneho konania, nezákonného a svojvoľného zadržiavania a organizovaného odsunu detí do Ruska a ich adopcie v Rusku;
15.	zdôrazňuje, že sankcie spolu s predchádzaním obchádzaniu sankcií a bojom proti nemu zostávajú kľúčovými nástrojmi na oslabenie schopnosti Ruska pokračovať v útočnej vojne a na neutralizovanie hrozby pre európsku bezpečnosť; vyzýva na rozšírenie sankcií zameraných na ruské hospodárstvo, a to aj v metalurgii, jadrovom, chemickom, energetickom a finančnom sektore; víta prijatie 18. balíka sankcií voči Ruskej federácii a vyzýva EÚ a jej členské štáty, aby prijali ďalšie balíky sankcií zamerané najmä na boj proti obchádzaniu existujúcich opatrení; zdôrazňuje, že prísne uplatňovanie a presadzovanie sankcií má zásadný význam pre odrezanie ruskej vojnovej mašinérie od zdrojov a posilnenie odolnosti Ukrajiny; vyzýva Komisiu a členské štáty, aby zabezpečili pokračujúcu účasť USA na uplatňovaní sankcií voči Rusku s cieľom udržiavať nátlak na ruské hospodárstvo a štátny rozpočet; zastáva názor, že sankcie sa musia predĺžiť a pokračovať dovtedy, kým Rusko neukončí svoju útočnú vojnu proti Ukrajine a nezaplatí vojnové reparácie;
16.	naliehavo vyzýva na urýchlené postupné ukončenie používania ruských uhľovodíkových výrobkov v EÚ s cieľom konečne dosiahnuť úplný zákaz; opakuje, že ukončenie energetickej závislosti EÚ od ruských uhľovodíkov je nevyhnutné pre energetickú bezpečnosť Európy; víta účinné zavedenie úplného embarga EÚ na ruské uhlie, vďaka ktorému EÚ ukončila závislosť od ruského uhlia; pripomína embargo EÚ na ruskú ropu, vyjadruje však poľutovanie nad tým, že maďarská a slovenská vláda sa rozhodli zostať od nej závislé, a naliehavo ich vyzýva, aby urýchlene ukončili túto škodlivú závislosť, v prípade potreby s konkrétnymi podpornými opatreniami; vyzýva Radu, aby sankcionovala všetky plavidlá pôsobiace v rámci ruskej tieňovej flotily a kontaktovala vlajkové štáty, aby tieto plavidlá vyradili zo zoznamu svojich lodí, čím sa stanú „nepoistiteľnými“ pre poisťovne; naliehavo vyzýva na zvýšenie úsilia o zabránenie obchádzaniu existujúcich sankcií voči ruskej rope; vyzýva EÚ a koalíciu G7, aby znížili cenový strop na ropu a ešte viac znížili finančnú kapacitu Ruska na vedenie vojny; víta plán RePowerEU, ktorý nedávno oznámila Komisia; naliehavo však vyzýva Komisiu, aby vždy, keď je to možné, urýchlila harmonogram a aby v prípade potreby prijala dočasné opatrenia, ako je zníženie cenového stropu ropy a zavedenie cenového stropu pre skvapalnený zemný plyn a dovoznej kvóty; dôrazne odmieta výzvy na obnovenie projektov, ako je Nord Stream 1 a 2; vyjadruje hlboké poľutovanie nad tým, že ani viac ako tri roky po začiatku plnoformátovej invázie sa Rada nedohodla na úplnom embargu na ruský plyn; vyzýva na urýchlené prijatie takéhoto opatrenia;
[bookmark: _Hlk204184405]17.	vyjadruje poľutovanie nad obštrukčným správaním niektorých vlád v EÚ, ktoré sa vyhrážajú vetovaním alebo oslabením reštriktívnych opatrení voči Rusku; podporuje zámer kriminalizovať porušovanie a obchádzanie sankcií na Ukrajine, ako sa navrhuje v naliehavom návrhu zákona č. 12406; zdôrazňuje, že presadzovanie takýchto právnych predpisov je nevyhnutné na odstránenie medzier, ktoré umožňujú stiahnutie sankcionovaných aktív počas fázy blokovania, a na postavenie pred súd osôb, ktoré umožňujú ruskú útočnú vojnu; naliehavo vyzýva Ukrajinu, aby prijala tento návrh zákona v súlade s príslušnými najlepšími postupmi EÚ; 
18.	naliehavo vyzýva Komisiu a členské štáty, aby skonfiškovali imobilizovaný ruský majetok a sprístupnili ho na obranu, rekonštrukciu a odškodnenie obetí na Ukrajine v súlade s medzinárodným právom a zásadou zodpovednosti štátu; zdôrazňuje, že na dosiahnutie tohto cieľa je mimoriadne dôležité zabezpečiť, aby ruské štátne aktíva zostali imobilizované v rámci EÚ;
19.	vyzýva Radu a Komisiu, aby zaujali rozhodné vedúce postavenie a našli udržateľné riešenie v súvislosti s mechanizmom dočasnej ochrany EÚ pre viac ako štyri milióny Ukrajincov, ktorého platnosť bola predĺžená do marca 2026; zdôrazňuje potrebu zabezpečiť rovnaké zaobchádzanie a zabrániť fragmentácii v celej EÚ; zdôrazňuje, že je dôležité dodržiavať práva Ukrajincov, ktorí sa nemôžu vrátiť a chcú zostať v EÚ, a zároveň podporovať tých, ktorí sa rozhodnú vrátiť a obnoviť svoj život na Ukrajine;
20.	nabáda Ukrajinu a členské štáty, aby úzko spolupracovali s cieľom maximalizovať potenciálnu hospodársku účasť ukrajinských utečencov a diaspóry a zabezpečiť tak odolnosť a inkluzívnosť prebiehajúcej a budúcej hospodárskej obnovy a rekonštrukcie Ukrajiny;
21.	vyzýva politické sily na Ukrajine, aby zostali jednotné a naďalej sa riadili zmyslom pre pevnú politickú jednotu a súdržnosť, čo preukázateľne posilňuje odolnosť Ukrajiny voči pretrvávajúcej existenčnej hrozbe pre slobodu a nezávislosť tejto krajiny; vyzýva všetkých politických aktérov na Ukrajine, najmä tých, ktorí sú v súčasnosti pri moci, aby využili svoje právomoci počas vojny na podporu politickej jednoty a súdržnej a inkluzívnej tvorby politík;
Záväzok v súvislosti s pristúpením k EÚ
22.	víta neochvejné odhodlanie Ukrajiny plniť požiadavky na členstvo v EÚ vrátane dodržiavania acquis EÚ, a to aj napriek brutálnej a neúprosnej útočnej vojne zo strany Ruska a jej nedávnej opätovnej eskalácii; naliehavo vyzýva Ukrajinu, aby zachovala svoje odhodlanie a tempo reforiem; zdôrazňuje silnú dynamiku pri vykonávaní reforiem na Ukrajine a víta rastúcu mieru zosúladenia Ukrajiny so spoločnou zahraničnou a bezpečnostnou politikou EÚ, ktorá v roku 2024 dosiahla 95 %; konštatuje, že požiadavky EÚ na reformu v rámci prístupového procesu podporuje viac ako 70 % Ukrajincov, čo zdôrazňuje význam pokračujúceho vplyvu EÚ, štruktúrovanej podmienenosti a komunikácie s verejnosťou počas tohto obdobia;
Demokracia, právny štát a boj proti korupcii
23.	schvaľuje mimoriadne úsilie Ukrajiny o posilnenie demokratických inštitúcií počas vojny; nabáda Ukrajinu a jej vládu, aby udržali tempo reforiem; pripomína, že podľa všeobecne uznávaných demokratických zásad a ukrajinskej ústavy sa voľby nemôžu konať v čase vojny a platnosti stanného práva; zdôrazňuje, že demokratické voľby si vyžadujú primeraný čas na prípravu a prístup k informáciám, aby spĺňali medzinárodné normy; vyzýva ukrajinské orgány, aby sa zdržali neskorých a politicky motivovaných súdnych konaní a sankcií proti predstaviteľom opozície a aby zachovali parlamentný pluralizmus a podporovali konštruktívny dialóg medzi politickými frakciami vo Verchovnej rade;
24.	opakuje odporúčanie, aby sa v súvislosti s pristúpením k EÚ zrušili všetky obmedzenia týkajúce sa zahraničných ciest súvisiacich s mandátom a politických ciest členov Verchovnej rady; zdôrazňuje význam rešpektovania a posilňovania inštitucionálnej úlohy Verchovnej rady a podporuje prebiehajúce reformné úsilie o posilnenie jej legislatívnej kapacity, dohľadu nad výkonnou mocou a zodpovednosti voči verejnosti;
25.	víta prijatie zákona o tvorbe práva, ktorý Komisia posúdila ako základný krok smerom k štruktúrovanejšiemu a účinnejšiemu legislatívnemu procesu na Ukrajine po prípadnom zrušení stanného práva, a úsilie ukrajinskej ústrednej volebnej komisie o aktualizáciu vnútroštátneho registra voličov; 
26.	víta skutočnosť, že Ukrajina v spolupráci s Komisiou vypracovala tri plány reforiem týkajúce sa právneho štátu, reformy verejnej správy a fungovania demokratických inštitúcií, ktorých súčasťou je boj proti korupcii; konštatuje, že tieto plány budú po schválení Komisiou slúžiť ako kritická referenčná hodnota na monitorovanie pokroku Ukrajiny v oblasti reforiem; víta začlenenie protikorupčného úsilia ako neoddeliteľnej súčasti všetkých troch plánov; zdôrazňuje význam zakotvenia reforiem v rámci širšej spoločenskej a politickej transformácie, ak sa má zabezpečiť ich dlhodobá trvalosť, účinné vykonávanie a nezávislé fungovanie verejných inštitúcií; zdôrazňuje, že je dôležité podporovať konštruktívnu politickú kultúru a podporovať spoluprácu medzi politickými stranami na Ukrajine založenú na dôvere; pozitívne hodnotí aktívnu účasť ukrajinských poslancov na dialógu Jeana Monneta a nabáda na uplatňovanie najlepších európskych postupov na podporu spolupráce medzi stranami vzhľadom na spoločné výzvy na ceste k členstvu v EÚ;
27.	víta pokrok v reforme súdnictva počas vykazovaného obdobia a nabáda Ukrajinu, aby ďalej zvyšovala transparentnosť svojich legislatívnych procesov a vyhradila na ňu zvýšené finančné, ľudské a technické zdroje na riešenie výziev, ktoré bránia rozvoju súdnictva, na zvyšovanie nezávislosti súdnictva a posilnenie boja proti korupcii, čím sa zabezpečí súlad s normami EÚ a zároveň sa zabráni povrchným opatreniam, ktoré by mohli brániť pristúpeniu k EÚ;
28.	konštatuje, že napriek zlepšenému legislatívnemu rámcu zostáva súdnictvo jedným z odvetví, ktoré je vo väčšej miere vystavené korupcii a politickému zasahovaniu, o čom svedčia opakované prípady rozsiahlej korupcie a neprimeraného vplyvu na činnosť súdov a súdnych inštitúcií vrátane Ústavného súdu Ukrajiny (ÚSU) a Vysokej komisie pre kvalifikáciu sudcov (VKKS); so znepokojením berie na vedomie pokračujúcu paralýzu ÚSU a naliehavo vyzýva na urýchlené vymenovanie zostávajúcich sudcov a obsadenie voľných miest v Najvyššej súdnej rade; ďalej vyzýva Verchovnú radu, aby prijala zákon o Ústavnom súde v súlade so stanoviskami Benátskej komisie, a okrem toho vyzýva Ukrajinu, aby prijala akčný plán a vnútorné reformy s cieľom zabrániť neprimeranému zasahovaniu a posilniť súdnu etiku; zdôrazňuje osobitný význam zachovania inštitucionálnej nezávislosti VKKS aj vzhľadom na záväzky prijaté v rámci medzinárodných dohôd, a to aj s Medzinárodným menovým fondom; zdôrazňuje, že je potrebné zintenzívniť boj proti korupcii a osobným záujmom v súdnictve, čo je nevyhnutné na budovanie dôvery verejnosti a pokrok v prístupovom procese Ukrajiny; zdôrazňuje význam transparentných výberových postupov pre orgány správy súdnictva a riadiace pozície na základe zásluh vrátane zapojenia nezávislých národných a medzinárodných expertov; zdôrazňuje potrebu odpolitizovaného menovania sudcov, záruk funkčnej integrity, transparentnosti, integrity, zodpovednosti a posilneného medzinárodného monitorovania s cieľom zabrániť selektívnemu výkonu spravodlivosti a posilniť dôveru verejnosti v súdnictvo;
29.	so znepokojením berie na vedomie kritický nedostatok sudcov, nadmernú pracovnú záťaž na väčšine súdov, značné nedostatky vo financovaní a nerovnomerné rozdeľovanie práce sudcov, čo narúša kvalitu a včasnosť súdnych konaní a bráni prístupu občanov k spravodlivosti; zdôrazňuje, že tieto otázky treba riešiť aj využívaním mechanizmov mediácie a procesného filtrovania, aby sa znížil tlak na súdnictvo; konštatuje, že organizácia Transparency International zaradila Ukrajinu vo svojom indexe vnímania korupcie za rok 2024 na 105. miesto zo 180 krajín, pričom dosiahla 35 zo 100 bodov, čo zdôrazňuje rozsah pretrvávajúcich výziev v oblasti riadenia boja proti korupcie, zdôrazňuje, že zlepšenie justičného vzdelávania a dokončenie digitalizácie ukrajinských súdov sú kľúčové pre širšiu justičnú reformu na Ukrajine;
30.	víta vymenovanie nového riaditeľa Národnej agentúry pre prevenciu korupcie (NAPK) a začatie nezávislého auditu, ktorým sa má posúdiť účinnosť Národného protikorupčného úradu Ukrajiny (NPÚU) pri vyšetrovaní korupcie; víta nadobudnutie účinnosti zmeneného trestného zákona a trestného poriadku, pričom očakáva, že zvýšia účinnosť boja proti korupcii najmú zlepšením právneho rámca dohody o vine a treste; uznáva nárast ročného počtu rozsudkov vynesených Najvyšším protikorupčným súdom (NPS) spolu s každoročným nárastom počtu obžalôb, ktoré predkladá NPÚU a Špecializovaná protikorupčná prokuratúra (ŠPP), čo svedčí o stabilnom pokroku v činnosti prokuratúry; víta obnovenie postupov podávania majetkových priznaní a prístupu verejnosti, posilnenie právnych predpisov týkajúcich sa konfliktu záujmov a zlepšenie nezávislosti inštitucionálnu nezávislosť Špecializovanej protikorupčnej prokuratúry; oceňuje prijatie akčného plánu na vykonávanie stratégie vymáhania majetku na roky 2024 – 2025 a súvisiacich opatrení; vyzýva na naliehavú reformu Agentúry pre vymáhanie a správu majetku a podporuje urýchlené prijatie návrhu zákona č. 12374-d s cieľom zlepšiť jej fungovanie; víta rozšírenie počtu zamestnancov v rámci špecializovanej prokuratúry pre životné prostredie na Úrade generálneho prokurátora a naliehavo vyzýva na pokračovanie v rozvoji protikorupčných politík v oblasti správy prírodných zdrojov;
31.	berie na vedomie pretrvávajúci nedostatok sudcov NPS a zdôrazňuje, že je naliehavo potrebné začať nové transparentné výberové konanie na obsadenie voľných pracovných miest, čím sa zabezpečí, aby mal súd dostatok zamestnancov a priestorov na účinné fungovanie; zdôrazňuje, že je potrebné bezodkladne obsadiť voľné miesto generálneho prokurátora, a zdôrazňuje, že je dôležité posilniť inštitucionálnu nezávislosť úradu a zároveň zabezpečiť riadne kontroly jeho právomocí;
32.	nabáda Ukrajinu, aby zabezpečila nezávislosť a účinnosť protikorupčných inštitúcií vrátane ŠPP a NPÚU zabezpečením transparentných postupov vymenúvania, ochranou týchto orgánov pred politickým zasahovaním a posilnením ich inštitucionálnej autonómie; zdôrazňuje, že je dôležité poskytnúť ŠPP väčšiu nezávislosť od generálnej prokuratúry a vybaviť NPÚU prostriedkami na včasný prístup k forenzným odborným znalostiam a autonómnou spôsobilosťou odpočúvania, aby mohla vykonávať účinné vyšetrovania; vyjadruje Ukrajine uznanie za zvýšenie počtu zamestnancov ŠPP a zdôrazňuje potrebu zosúladiť tento rast s primeranými finančnými a technickými zdrojmi na zabezpečenie operačnej kapacity; nabáda Ukrajinu, aby zvážila štrukturálnu reformu Štátneho vyšetrovacieho úradu s cieľom posilniť jeho nezávislosť a účinnosť, aby sa zabránilo jeho zneužitiu v kontexte povojnového politického vývoja na Ukrajine, najmä v súvislosti s volebnými kampaňami;
33.	vyjadruje znepokojenie nad neúspešným pokusom ukrajinských orgánov oslabiť nezávislosť protikorupčných inštitúcií; víta silnú opozíciu občianskej spoločnosti voči týmto neprijateľným pokusom, ktoré prinútili orgány ustúpiť; považuje tento krok orgánov za nebezpečný pokus o oslabenie výsledkov skutočného boja proti korupcii; zdôrazňuje, že tento krok by v prípade úspechu len pomohol nepriateľom Ukrajiny; zdôrazňuje, že by to malo slúžiť ako dôrazné upozornenie pre všetkých na Ukrajine, ktorí sa kvôli krátkozrakým záujmom nestránia ohroziť budúcnosť krajiny; opakuje, že boj proti korupcii si vyžaduje dlhodobý záväzok a komplexné úsilie o vytvorenie dobrej správy vecí verejných s dobre fungujúcim systémom bŕzd a protiváh; podporuje stanovisko Komisie, že tieto inštitúcie majú zásadný význam pre reformný program Ukrajiny a musia fungovať nezávisle, aby bojovali proti korupcii a udržali dôveru verejnosti;
34.	víta prijatie zákona o lobingu ako súčasť programu Ukrajiny na deoligarchizáciu; zdôrazňuje, že je potrebné vypracovať novú a komplexnú stratégiu proti vplyvu oligarchie so zapojením národných a medzinárodných odborníkov a organizácií občianskej spoločnosti; nabáda ukrajinské orgány, aby pokračovali v práci na reforme správy štátom vlastnených podnikov v súlade s usmerneniami OECD s cieľom minimalizovať možnosť protekcie a predchádzať korupcii, a to aj zverejňovaním všetkých údajov o skutočných vlastníkoch štátom vlastnených podnikov a zabezpečením toho, aby všetky významné štátom vlastnené podniky mali nezávislé a rodovo vyvážené predstavenstvá;
35. 	zdôrazňuje význam ďalšej reformy finančnej kontroly vrátane zlepšenia monitorovania zo strany štátnej audítorskej služby a dôsledného vykonania reformy účtovnej komory s cieľom zabezpečiť štátne výdavky;
36.	berie na vedomie zistenia uvedené v dodatku k druhej správe o plnení záväzkov, ktorý prijala Skupina štátov proti korupcii Rady Európy 22. novembra 2024, podľa ktorých Ukrajina uspokojivo vykonala alebo uspokojivo vyriešila 18 z 31 odporúčaní uvedených v tejto správe; nabáda Ukrajinu, aby v plnej miere vykonala zostávajúce odporúčania, a najmä aby zaviedla systém náhodného prideľovania prípadov prokurátorom, presnejšie vymedzila disciplinárne previnenia a zároveň rozšírila rozsah dostupných disciplinárnych sankcií s cieľom zabezpečiť proporcionalitu a účinnosť, pričom je potrebné zohľadniť osobitné podmienky Ukrajiny;
37.	naliehavo vyzýva Ukrajinu, aby uprednostnila posilnenie právneho štátu, reformu súdnictva a boj proti korupcii, a vyzýva EÚ a členské štáty, aby zintenzívnili podporu tohto úsilia, keďže pokrok v týchto oblastiach je rozhodujúci nielen pre členstvo v EÚ, ale aj pre úspešnú obnovu a hospodársku dôveru; odporúča prijatie spoľahlivého zákona o ochrane oznamovateľov v súlade s acquis EÚ; konštatuje, že platnosť súčasného protikorupčného politického rámca Ukrajiny uplynie v roku 2025, a zdôrazňuje potrebu obnoveného štátneho protikorupčného programu, v ktorom sa zohľadnia príspevky občianskej spoločnosti a stanovia ambiciózne ciele, merateľné kritériá a jasné harmonogramy;
38.	vyzýva Komisiu, aby zaradila Ukrajinu do súboru nástrojov EÚ na podporu právneho štátu s cieľom posilniť vykonávanie demokratických reforiem pred pristúpením; podporuje posilnenie kapacít orgánov presadzovania práva v oblasti finančného vyšetrovania vypracovaním metodických usmernení a objasnením úloh a to aj na zlepšenie reakcií na organizovaný zločin, napr. na využívanie tzv. bielych koní;
39.	konštatuje, že útočná vojna Ruska vyvíja obrovský tlak na ukrajinský súdny systém, a to aj v dôsledku veľkého počtu prípadov kolaborácie; v tejto súvislosti vyzýva na starostlivé uplatňovanie právnych predpisov o kolaborácii, ochrane základných práv a spravodlivosti v súdnictve a nabáda na jednotný prístup prokuratúry založený na právnej jasnosti a faktickej prísnosti, ktorý je kľúčový pre opätovné začlenenie oslobodených území; v tejto súvislosti nabáda ukrajinské orgány, aby v súlade so štvrtým Ženevským dohovorom uprednostňovali trestné stíhania na základe ich závažnosti a významu pre bezpečnosť štátu; vyzýva na zlepšenie transparentnosti a prístupu verejnosti k údajom o takýchto trestných stíhaniach;
40.	naliehavo vyzýva Ukrajinu, aby regulovala virtuálne aktíva prijatím komplexných právnych predpisov, určením orgánu dohľadu, vykonaním posúdenia rizík a podporou odhaľovania finančnej trestnej činnosti týkajúcej sa virtuálnych aktív; v tejto súvislosti víta nedávne prijatie návrhu zákona č. 11290 Verchovnou radou, pričom naliehavo vyzýva na prijatie návrhu zákona č. 12207, ktorým sa okrem iného zavádzajú európske systémy certifikácie kybernetickej bezpečnosti a ktorého cieľom je zosúladiť ukrajinské právne predpisy s normami EÚ; 
Základné slobody a ľudské práva
41.	oceňuje záväzok Ukrajiny dodržiavať základné práva v kontexte a napriek prebiehajúcej ruskej útočnej vojne; zdôrazňuje zásadnú úlohu občianskej spoločnosti v reforme a procese pristúpenia do EÚ; zdôrazňuje potrebu zachovať bezpečné, podporné a participatívne prostredie pre organizácie občianskej spoločnosti vrátane obhajcov ľudských práv a aktivistov; požaduje naliehavú aktualizáciu národnej stratégie v oblasti ľudských práv a komplexný plán vykonávania; nabáda na zmysluplný občiansky dialóg vo všetkých oblastiach verejného a politického života a naliehavo vyzýva na pokračujúcu politickú jednotu okolo európskej cesty Ukrajiny; nabáda na zosúladenie právnych predpisov vymedzujúcich mandát ukrajinského ombudsmana s acquis EÚ;
42.	uznáva výzvy spojené so zachovaním pluralitných médií v podmienkach vojny vrátane kolapsu trhu, bezpečnostných obmedzení a nedostatku ľudských zdrojov; domnieva sa, že dynamický informačný priestor a sloboda médií v Ukrajine predstavujú jednu z kľúčových silných stránok tejto krajiny v boji proti ruskej invázii a ruskej propagande; vyzýva na obnovenie úplného celoštátneho vysielania pre poskytovateľov médií ako súčasť politiky, pričom dôrazne odmieta ďalšie skĺznutie k politickej cenzúre pri uplatňovaní prípadných obmedzení v čase vojny;
43.	oceňuje odvážnu prácu ukrajinských obhajcov ľudských práv a novinárov, ktorí dokumentujú porušovanie ľudských práv v dočasne okupovaných regiónoch; uznáva strategickú pozíciu Ukrajiny na čele informačnej vojny a víta jej zapojenie do európskych iniciatív, ako je štít na obranu demokracie a spoločné bezpečnostné záväzky na boj proti zahraničnej manipulácii s informáciami a zasahovaniu zo zahraničia; uznáva, že Ukrajina je kľúčovým partnerom EÚ v boji proti zahraničnej manipulácii s informáciami a zasahovaniu zo zahraničia, a naliehavo vyzýva EÚ a jej členské štáty, aby zintenzívnili boj proti ruským dezinformáciám a hybridným hrozbám; vyzýva na podporu digitálnej gramotnosti, presadzovanie aktu o digitálnych službách na platformách sociálnych médií a posilnenie vlastnej strategickej komunikácie EÚ s cieľom bojovať proti zasahovaniu Ruska a jasne informovať verejnosť o významnej podpore EÚ Ukrajine;
44.	víta legislatívne iniciatívy na podporu rovnosti LGBTQI+ osôb a iných marginalizovaných skupín, najmä návrhy zákonov 5488 (trestné činy z nenávisti), 12252 (občianske partnerstvá) a 9103 (registrované partnerstvá); naliehavo vyzýva na urýchlené prijatie týchto zákonov s cieľom zabezpečiť súlad s normami Európskeho súdu pre ľudské práva; vyzýva na prijatie nového antidiskriminačného zákona, ktorý by sa vzťahoval na sexuálnu orientáciu, rodovú identitu a zdravotné postihnutie, a na ďalšie posilnenie ukrajinského antidiskriminačného právneho rámca;
45.	víta zmeny zákona o národnostných menšinách z júla 2024, ktorými sa zavádzajú dvojjazyčné vzdelávacie osnovy, a nabáda na urýchlené vykonávanie týchto reforiem prostredníctvom primeraného financovania a odbornej prípravy učiteľov; víta vytvorenie Rady národnostných menšín a prijatie akčného plánu na ochranu práv národnostných menšín do roku 2027, ktorých cieľom je harmonizovať ukrajinské právne predpisy s európskymi normami; vyzýva na štruktúrovaný a vecný dialóg s menšinovými komunitami a na úplné vykonávanie odporúčaní Benátskej komisie;
46.	vyjadruje Ukrajine uznanie za jej schopnosť zabezpečovať kontinuitu a reformu vzdelávania, najmä prostredníctvom digitálnych nástrojov, programov podporovaných EÚ a rozvoja odolnej verejnej infraštruktúry; vyzýva Komisiu, aby rozšírila podporu ukrajinských študentov a inštitúcií v rámci programov Erasmus+, Horizont Európa a EU4Youth;
47.	víta ratifikáciu Istanbulského dohovoru Ukrajinou a zriadenie centier na podporu pozostalých; nabáda Ukrajinu, aby poskytovala trvalé financovanie na prevenciu rodovo motivovaného násilia a podporu obetí, najmä vzhľadom na zvýšené riziká počas vojny; nabáda Ukrajinu, aby zlepšila zákon o zásadách prevencie a boja proti diskriminácii na Ukrajine a trestný zákon Ukrajiny o zločinoch z nenávisti v súlade s medzinárodnými normami a aby zaviedla potrebné legislatívne zmeny na vykonávanie Istanbulského dohovoru;
48.	uznáva zvýšené riziko obchodovania s ľuďmi, najmä so ženami a deťmi, počas konfliktu a v období po skončení konfliktu; vyzýva ukrajinské orgány, aby s podporou EÚ posilnili mechanizmy odhaľovania a spolupracovali s občianskou spoločnosťou s cieľom zabezpečiť ochranu a rehabilitáciu obetí v súlade so smernicou EÚ o boji proti obchodovaniu s ľuďmi[footnoteRef:3]; [3:  	Smernica Európskeho parlamentu a Rady (EÚ) 2024/1712 z 13. júna 2024, ktorou sa mení smernica 2011/36/EÚ o prevencii obchodovania s ľuďmi a boji proti nemu a o ochrane obetí obchodovania (Ú. v. EÚ L, 2024/1712, 24.6.2024, ELI: http://data.europa.eu/eli/dir/2024/1712/oj).] 

49.	podporuje zvýšenú pomoc EÚ Ukrajine v oblasti telesnej rehabilitácie a protetickej starostlivosti, najmä pre zranených vojakov, obete mín a osoby po amputácii; zdôrazňuje význam rozvoja národného systému v oblasti protetiky a rehabilitácie s podporou EÚ a členských štátov; podporuje partnerstvá s európskymi zdravotníckymi zariadeniami s cieľom posilniť kapacity, odbornú prípravu a prístup k modernému vybaveniu;
50.	berie na vedomie prijatie zákona, ktorý umožní pravoslávnym farnostiam z Ukrajiny vystúpiť z jurisdikcie Moskovského patriarchátu a slobodne sa rozhodnúť o svojej novej hierarchickej príslušnosti; odsudzuje nezákonné privlastňovanie a odstraňovanie predmetov kultúrneho dedičstva z dočasne okupovaných ukrajinských území ruskými silami; naliehavo vyzýva na rešpektovanie náboženského a kultúrneho dedičstva v dočasne okupovaných oblastiach vrátane 485 už zničených miest, miest uctievania a posvätných miest; zdôrazňuje zodpovednosť všetkých strán za ochranu kultúrneho dedičstva v súlade s medzinárodnými dohovormi;
51.	Vyzýva Ukrajinu, aby pokračovala v aproximácii pracovnoprávnych noriem, najmä pokiaľ ide o slobodu zhromažďovania a sociálny dialóg, a povzbudzuje Ukrajinu, aby pokračovala v zosúlaďovaní svojich vnútroštátnych právnych predpisov v oblasti pracovného a sociálneho práva s normami EÚ, najmä v oblasti zamestnanosti, sociálnej politiky a rovnosti príležitostí; vyzýva Komisiu, aby poskytla dodatočnú podporu na dosiahnutie tohto pokroku; zdôrazňuje potrebu rozsiahlych konzultácií s odborovými zväzmi a občianskou spoločnosťou a odporúča v tejto súvislosti vziať do úvahy odborné znalosti Medzinárodnej organizácie práce;
Regionálna spolupráca a dobré susedské vzťahy
52.	víta aktívnu účasť Ukrajiny na regionálnych iniciatívach, ako je jej vedúce postavenie vo fóre občianskej spoločnosti Východného partnerstva a koordinácia cezhraničných projektov s členskými štátmi EÚ;
53.	víta nedávne spoločné oznámenie Komisie a vysokej predstaviteľky Únie pre zahraničné veci a bezpečnostnú politiku s názvom Strategický prístup Európskej únie k čiernomorskému regiónu[footnoteRef:4], a najmä možnosti, aby Ukrajina významne prispela v tomto rámci; podporuje pokračujúcu aktívnu účasť Ukrajiny na Východnom partnerstve a Parlamentnom zhromaždení Euronest ako lídra integrácie, ktorý presadzuje európske hodnoty a reformy v celom regióne; [4:  	Spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 28. mája 2025 s názvom Strategický prístup Európskej únie k čiernomorskému regiónu (JOIN(2025)0135).] 

54.	víta a podporuje všetky snahy Ukrajiny a členských štátov EÚ riešiť nevyriešené aspekty historických dvojstranných a regionálnych vzťahov, ako je Volyňský masaker, v duchu skutočného a úprimného zmierenia a pri rešpektovaní hodnôt EÚ týkajúcich sa ľudskej dôstojnosti, a dobrých susedských vzťahov, ako aj kritického hodnotenia historických udalostí; verí, že pri dobrej vôli všetkých zúčastnených strán sa začne trpezlivý proces zmierenia s konštruktívnym prístupom a bude smerovať k vzájomnému porozumeniu; v tejto súvislosti víta prebiehajúce rozhovory medzi poľskými a ukrajinskými orgánmi, ktoré viedli k obnoveniu exhumácie hrobov poľských občanov na ukrajinskom území v apríli 2025; dúfa, že tento proces bude pokračovať s jasným cieľom zabezpečiť obetiam dôstojný pohreb a spomienku;
55.	vyjadruje hlboké znepokojenie nad nedávnym odhalením spravodajských aktivít maďarských bezpečnostných agentúr v juhozápadnej Zakarpatskej oblasti Ukrajiny; vyjadruje poľutovanie nad systematickou politikou maďarskej vlády zameranou na oslabovanie úsilia Ukrajiny o sebaobranu a zneužívanie otázok súvisiacich s maďarskou menšinou na Ukrajine na politické ciele, čím sa brzdí pokrok Ukrajiny smerom k integrácii do EÚ; 
Sociálno-ekonomické reformy
56.	víta skutočnosť, že Ukrajina vykonala prioritný akčný plán na roky 2023 – 2024 a že prijala právne predpisy potrebné na reformu Úradu pre hospodársku bezpečnosť Ukrajiny, ktoré umožnia účinnejší boj proti vyhýbaniu sa daňovým povinnostiam a ekonomickej kriminalite;
57.	pripomína prijatie zákona o miestnej verejnej službe v roku 2023 a nabáda ukrajinskú vládu, aby prijala systémový prístup k nadchádzajúcim reformám verejnej správy stanovením jasnej vízie a štruktúrovanej stratégie vykonávania; zdôrazňuje potrebu vybudovať inštitucionálne a administratívne kapacity potrebné na zabezpečenie dlhodobého úspechu a vplyvu reforiem súvisiacich s pristúpením, a to nielen v rámci právnych predpisov, ale aj v praxi; víta skutočnosť, že Verchovna rada nedávno prijala návrh zákona č. 8222, ktorým sa štandardizuje systém odmeňovania štátnych zamestnancov s cieľom zlepšiť efektívnosť riadenia a zároveň ju zosúladiť s európskymi normami riadenia verejnej správy;
58.	nabáda Ukrajinu, aby dosiahla pokrok pri schvaľovaní zmien zákona o miestnej štátnej správe vrátane návrhu zákona č. 4298 s cieľom zosúladiť reformy miestnej správy s normami EÚ; požaduje vyvážený právny rámec administratívneho dohľadu, ktorý bude rešpektovať zásadu proporcionality a Európsku chartu miestnej samosprávy a zároveň chrániť právomoci, výsady a samosprávne funkcie miestnych orgánov; pripomína svoju výzvu na formálne zavedenie právnej subjektivity pre miestne a regionálne verejné orgány;
59.	vyzýva na neustále napredovanie vo vykonávaní decentralizačnej reformy a posilnenie samosprávy na miestnej úrovni; víta začatie tretej fázy programu U-LEAD podporovaného EÚ a členskými štátmi, ktorý sa zameriava na posilnenie miestnej samosprávy a podporu odolnej obnovy na miestnej a regionálnej úrovni; zdôrazňuje, že je dôležité zabezpečiť, aby sa všetky budúce ústavné alebo inštitucionálne reformy vrátane volebných a decentralizačných reforiem uskutočňovali transparentne, inkluzívne a v súlade s odporúčaniami Benátskej komisie;
60.	víta, že Ukrajina dosiahla kľúčové míľniky, a vyzýva Ukrajinu, aby naďalej dosahovala pokrok vo vykonávaní Plánu pre Ukrajinu podľa nariadenia (EÚ) 2024/792 a zároveň dodržiavala hodnoty a normy, z ktorých vychádza; zdôrazňuje, že je potrebné, aby Komisia zachovala podmienenosť, najmä pokiaľ ide o pilier III nástroja, s cieľom zabezpečiť udržateľnosť a zodpovednosť v reformnom procese; zdôrazňuje silnú dynamiku pri vykonávaní reforiem, ktorá je výsledkom širokého spoločenského konsenzu a podmienok Nástroja pre Ukrajinu;
[bookmark: _Hlk204185250]61.	víta pokračujúcu podporu organizácií občianskej spoločnosti prostredníctvom okna pre občiansku spoločnosť Nástroja pre Ukrajinu a nabáda Ukrajinu, aby zabezpečila, že požiadavky na finančné výkazníctvo nebudú neprimerane obmedzovať činnosti organizácií občianskej spoločnosti; zdôrazňuje význam zmysluplnej spolupráce s občianskou spoločnosťou a miestnymi orgánmi s cieľom zabezpečiť účinné vykonávanie a kvalitné reformy v rámci Plánu pre Ukrajinu; vyzýva ukrajinské súdne orgány, aby posilnili existujúce mechanizmy na ochranu aktivistov občianskej spoločnosti, a to aj prostredníctvom súdnych opatrení; naliehavo vyzýva Ukrajinu, aby zabezpečila, že požiadavky na finančné vykazovanie a regulácia skutočného vlastníctva právnických osôb nebudú mať neprimeraný vplyv na fungovanie a nezávislosť organizácií občianskej spoločnosti; víta pokračujúcu podporu organizácií občianskej spoločnosti prostredníctvom segmentu Nástroja pre Ukrajinu týkajúceho sa občianskej spoločnosti; 
62.	zdôrazňuje, že obnova Ukrajiny musí byť úzko prepojená s jej reformami pred vstupom do EÚ a musí sa riadiť zásadami sociálnej spravodlivosti, udržateľnosti, transparentnosti a miestnej zodpovednosti; okrem toho zdôrazňuje, že obnova Ukrajiny musí byť založená na pevnom právnom štáte, transparentnej správe vecí verejných a demokratickom začlenení; zdôrazňuje, že reforma súdnictva, úsilie v oblasti boja proti korupcii a zlepšenie verejnej správy sú nielen podmienkami pristúpenia k EÚ, ale aj zásadnými podmienkami pre prilákanie investícií a obnovenie dôvery medzi partnermi a občanmi Ukrajiny; vyzýva na začlenenie prístupov zohľadňujúcich rodové hľadisko do všetkých snáh o obnovu vrátane zvýšeného zastúpenia žien a menšín v rozhodovacích procesoch; vyzýva ukrajinskú vládu, aby zabezpečila transparentnosť pri realizácii projektu RebuildUkraine, ako aj konzultácie a účasť občianskej spoločnosti a rizikových skupín spoločnosti, najmä pokiaľ ide o dodržiavanie základných práv a zásad právneho štátu, ako aj nediskriminačné rozdeľovanie a využívanie finančných prostriedkov EÚ;
63.	zdôrazňuje zásadnú úlohu, ktorú zohráva Nástroj EÚ pre Ukrajinu a úverový program v rámci EVP, ktoré v roku 2025 spolu poskytnú viac ako 30 miliárd EUR na podporu verejných služieb, makrofinančnej stability a programu reforiem na Ukrajine; vyzýva na pokračovanie a zvýšenie finančnej podpory pre Ukrajinu v rokoch 2026 a 2027, a to aj prostredníctvom nového balíka makrofinančnej pomoci na pokrytie očakávaného rozpočtového deficitu Ukrajiny vo výške 39 miliárd EUR; okrem toho konštatuje, že finančná a hospodárska odolnosť Ukrajiny zostáva základným predpokladom pre udržanie jej obranyschopnosti a reformný proces; žiada preto, aby sa zvážili riešenia na zmiernenie zahraničného dlhu Ukrajiny; 
64.	berie na vedomie dohodu o hospodárskom partnerstve medzi USA a Ukrajinou v oblasti kritických nerastných surovín a potvrdenie dohody o dlhodobej podpore bezpečnosti a obnovy Ukrajiny zo strany USA a berie na vedomie zámer vyjadrený v dohode chrániť proces pristúpenia Ukrajiny k EÚ, a súvisiace povinnosti, a zabezpečiť zlučiteľnosť so záväzkami Ukrajiny voči medzinárodným finančným inštitúciám alebo iným oficiálnym veriteľom; vyzýva Komisiu, aby vyzvala obe strany, aby ďalej objasnili, ako sa budú vykonávať ustanovenia určené na zabezpečenie cesty Ukrajiny k integrácii do EÚ, a aby pravidelne podávala správy o ich zlučiteľnosti s právom Únie; považuje za kľúčové, aby sa pri každej ťažbe nerastných surovín podľa tejto dohody plne dodržiavali vysoké sociálne a ekologické normy a aby sa ich dodržiavanie zaručilo prostredníctvom robustných kontrolných mechanizmov; ďalej očakáva, že Ukrajina v plnej miere začlení príslušné právne predpisy EÚ vrátane rámcovej smernice o vode[footnoteRef:5] a smernice o nakladaní s odpadom z ťažobného priemyslu[footnoteRef:6] do svojho vnútroštátneho právneho rámca; [5:  	Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1, ELI: http://data.europa.eu/eli/dir/2000/60/oj).]  [6:  	Smernica Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení smernica 2004/35/ES (Ú. v. EÚ L 102, 11.4.2006, s. 15, ELI: http://data.europa.eu/eli/dir/2006/21/oj).] 

65.	pripomína, že v rámci rozširovania EÚ je potrebné zabezpečiť, aby pristúpenie neviedlo k využívaniu prírodných zdrojov kandidátskych krajín a neprispievalo k sociálnej nerovnosti a zhoršovaniu životného prostredia;
66.	víta pokrok Ukrajiny pri čiastočnom prijímaní právnych predpisov o dobrých životných podmienkach zvierat, hoci s výrazným oneskorením oproti záväzkom prijatým v rámci prehĺbenej a komplexnej zóny voľného obchodu; nabáda Ukrajinu, aby dosiahla ďalší pokrok pri prijímaní nariadenia Rady (ES) č. 1/2005[footnoteRef:7] o ochrane zvierat počas prepravy, pričom by mala zohľadniť prebiehajúcu revíziu týchto právnych predpisov v EÚ, ktorá má zásadný význam pre splnenie výrobných noriem EÚ a uľahčenie zvýšeného vývozu výrobkov živočíšneho pôvodu do EÚ; vyzýva EÚ a jej členské štáty, aby v tejto súvislosti poskytli Ukrajine finančnú a technickú pomoc; [7:  	Nariadenie Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (Ú. v. EÚ L 3, 5.1.2005, s. 1, ELI: http://data.europa.eu/eli/reg/2005/1/oj).] 

67.	zdôrazňuje odolnosť a význam odvetvia poľnohospodárstva (19 % HDP, 53 % vývozu tovaru), zdôrazňuje však potrebu diverzifikácie hodnotových reťazcov a prínos urýchleného prijatia rastlinolekárskych noriem EÚ; zdôrazňuje význam environmentálnych záruk pri zabezpečovaní zelenej obnovy Ukrajiny; vyzýva Komisiu, aby ďalej podporovala Ukrajinu pri zavádzaní postupov posudzovania vplyvov na životné prostredie, najmä v odvetví lesného hospodárstva a poľnohospodárstva, a postupov strategického environmentálneho hodnotenia; ďalej vyzýva Komisiu, aby ďalej podporovala Ukrajinu pri budovaní administratívnych kapacít na úplné vykonávanie acquis EÚ v oblasti životného prostredia vrátane účasti verejnosti na rozhodovacom procese a pri zosúlaďovaní jej právnych predpisov so smernicou o obnoviteľných zdrojoch energie[footnoteRef:8], najmä s kritériami udržateľnosti pre bioenergiu; [8:  	Smernica Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652 (Ú. v. EÚ L, 2023/2413, 31.10.2023, ELI: http://data.europa.eu/eli/dir/2023/2413/oj).] 

68.	vyzýva Verchovnú radu a ukrajinskú vládu, aby novelizovali zákon č. 12089, ktorý umožňuje legalizáciu vlastníctva pôdy nezákonne odňatej štátu vrátane lesov a vodných plôch súkromným osobám, čo nie je v súlade s acquis EÚ, keďže zákon v súčasnej podobe obsahuje právne neistoty, ktoré znemožňujú vrátenie takejto pôdy štátu;
Energetika, životné prostredie, udržateľný rozvoj a prepojenosť
69.	víta významný pokrok dosiahnutý v oblasti reforiem odvetvia energetiky a zosúladenie Ukrajiny s cieľmi Európskej zelenej dohody a nabáda Ukrajinu, aby v tomto úsilí nepoľavila; zdôrazňuje potrebu ďalšieho posilnenia energetickej bezpečnosti Ukrajiny prehĺbením jej integrácie do energetického trhu EÚ, a to aj prostredníctvom synchronizácie ukrajinskej elektrickej siete s kontinentálnou Európou a posilnenej spolupráce v oblasti skladovania a dodávok plynu, ako aj urýchlením zavádzania obnoviteľných zdrojov energie a opatrení v oblasti energetickej efektívnosti; zdôrazňuje, že posilnenie odolnosti kritickej energetickej infraštruktúry je aj naďalej kľúčom k hospodárskej stabilite a strategickej autonómii Ukrajiny;
70.	zdôrazňuje, že Ukrajina má značný potenciál ako dodávateľ energie a energeticky náročných výrobkov do zvyšku Európy; nabáda Ukrajinu, aby pokračovala v rozvoji energetických prepojení so susednými členskými štátmi a regionálnymi partnermi, ako je Moldavská republika, s cieľom hlbšie sa integrovať do energetického trhu EÚ; uznáva, že ruská útočná vojna zasiahla a zničila významné siete a zariadenia; preto naliehavo vyzýva Ukrajinu, aby využila obnovu na lepšiu opätovnú výstavbu, pričom by mala využívať technológie a postupy, ktoré sú najšetrnejšie k životnému prostrediu, investovať do obnoviteľných zdrojov energie a energetickej efektívnosti a minimalizovať vplyv na životné prostredie v celom výrobnom reťazci; víta pokračujúcu angažovanosť Komisie v tejto oblasti s cieľom podporiť reformu ukrajinského odvetvia energetiky vrátane obnovy a zelenej transformácie; vyzýva na urýchlenie plnenia existujúcich záväzkov v rámci Plánu pre Ukrajinu a balíkov Energetického spoločenstva vrátane rozdelenia regionálnych distribučných spoločností;
71.	nabáda Ukrajinu, aby preskúmala nákladovo najefektívnejšie a najspoľahlivejšie riešenia pre ukrajinský energetický sektor v nadväznosti na útoky Ruska na jej energetickú infraštruktúru, napríklad nahradením svojich elektrární na fosílne palivá, pokiaľ je to možné vzhľadom na prebiehajúcu vojnu, decentralizovanými a udržateľnými energetickými technológiami; vyzýva Komisiu a ukrajinské orgány, aby strategicky využívali finančné prostriedky v rámci Nástroja pre Ukrajinu na uprednostňovanie investícií do obnoviteľných zdrojov energie, ktoré majú zásadný význam pre zabezpečenie dlhodobej energetickej bezpečnosti, environmentálnej udržateľnosti a hospodárskej odolnosti na Ukrajine aj na zvyšku kontinentu;
72.	vyjadruje vážne znepokojenie nad škodlivým vplyvom Ruska v Medzinárodnej agentúre pre atómovú energiu (MAAE) napriek tomu, že Rusko opakovane porušuje jej základné zásady týkajúce sa jadrovej bezpečnosti a nezasahovania; vyzýva EÚ a jej členské štáty, aby presadzovali väčšiu kontrolu úlohy Ruska v rámci MAAE a preskúmali reformy, ktorými by sa zabezpečilo, že útočiace štáty nebudú môcť narušiť neutralitu a dôveryhodnosť medzinárodného jadrového dohľadu;
73.	zdôrazňuje, že ruská útočná vojna predstavuje ekocídu, ktorá spôsobila závažné a dlhodobé škody na životnom prostredí Ukrajiny vrátane zničenia ekosystémov, kontaminácie vody a pôdy, ako aj poškodenie priemyselnej a energetickej infraštruktúry; považuje medzinárodné uznanie za vojnové zločiny za kľúčové na zabezpečenie plnej právnej zodpovednosti Ruska a následnej kompenzácie pre Ukrajinu a žiada, aby EÚ v rámci rekonštrukcie Ukrajiny podporovala komplexnú stratégiu obnovy životného prostredia; vyzýva EÚ a jej členské štáty, aby plne podporovali všetky iniciatívy dokumentujúce ničenie životného prostredia spôsobené vojnou Ruska a podporili úsilie o vyvodenie zodpovednosti a odškodnenie v zahraničných jurisdikciách;
74.	vyjadruje Ukrajine uznanie za prijatie jej národného energetického a klimatického plánu, v rámci ktorého sa koordinujú a plánujú politiky v oblasti energetiky a klímy do roku 2030 a ktorý zahŕňa konkrétne ciele vrátane výrazného zníženia emisií skleníkových plynov a zvýšenia podielu energie z obnoviteľných zdrojov; podporuje pokračujúce úsilie fondu energetickej hospodárnosti a novozriadeného fondu na dekarbonizáciu; vyzýva EÚ a členské štáty, aby zabezpečili finančnú udržateľnosť týchto nástrojov, najmä v súvislosti s rekonštrukciou a integráciou obnoviteľných zdrojov energie do oblasti bývania; nabáda Ukrajinu, aby do energetických reforiem začlenila zásadu spravodlivej transformácie s cieľom zmierniť sociálne dôsledky a podporiť zraniteľné skupiny;
75.	naliehavo vyzýva Komisiu a členské štáty, aby začlenili jadrovú bezpečnosť ako ústrednú zložku stratégie obnovy a integrácie Ukrajiny do EÚ a zabezpečili zosúladenie s acquis EÚ v oblasti jadrovej energie a ochrany pred žiarením v rámci spoločenstva Euratom; podporuje posilnenie ukrajinskej jadrovej bezpečnosti a schopnosti reagovať na rádiologické havarijné situácie ako ústredný prvok obnovy krajiny a stratégie integrácie do EÚ, a to aj prostredníctvom technickej a finančnej pomoci zo strany EÚ a medzinárodných partnerov; vyzýva na vytvorenie iniciatívy pod vedením EÚ na posilnenie jadrovej bezpečnosti, ochranu kritickej infraštruktúry a predchádzanie rádiologickým incidentom spôsobeným ruskou agresiou; vyjadruje vážne znepokojenie nad pokusmi Ruskej federácie de facto pripojiť ukrajinskú kritickú infraštruktúru vrátane dôveryhodných verejných správ o tom, že má v úmysle odpojiť Záporožskú jadrovú elektráreň (ZNPP) z ukrajinskej elektrickej siete a násilne ju integrovať do ruského energetického systému, čo by porušilo zvrchovanosť a medzinárodné právo Ukrajiny a predstavovalo by významné riziko pre jadrovú bezpečnosť; žiada okamžité a bezpodmienečné stiahnutie všetkého ruského vojenského personálu a vybavenia z areálu Záporožskej jadrovej elektrárne a všetkých ostatných jadrových areálov na Ukrajine a vyzýva MAAE, aby sa verejne a jednoznačne vyjadrila proti takýmto plánom; zdôrazňuje, že integrita a odolnosť ukrajinskej jadrovej infraštruktúry nie je výlučne národnou záležitosťou, ale spoločnou európskou zodpovednosťou; vyzýva na koordinované plánovanie pre prípad nepredvídaných udalostí a zvýšenú cezhraničnú spoluprácu medzi členskými štátmi EÚ v reakcii na potenciálne jadrové hrozby vyplývajúce z ruských aktivít na Ukrajine;
76.	naliehavo vyzýva Ukrajinu, aby účinne bojovala proti nezákonnej ťažbe dreva v súlade s normami udržateľného obhospodarovania lesov a ochrany životného prostredia, ako je napríklad nezákonná ťažba dreva v pralesoch Karpát; vyzýva EÚ, aby prispela k predchádzaniu nezákonnej ťažbe dreva v súvislosti s nezákonným projektom výstavby lyžiarskeho strediska Svidovec; nabáda Ukrajinu, aby investovala do ekologicky a environmentálne bezpečnej a udržateľnej turistickej infraštruktúry; 
77.	vyzýva Komisiu, aby pomáhala Ukrajine v napredovaní smerom k dosiahnutiu vysokej miery primeranosti jej siete Smaragd, pokiaľ ide o územia s osobitným ochranárskym významom; 
78.	víta skutočnosť, že vývoz orientovaný na EÚ predstavoval v roku 2024 63 % celkového vývozu (nárast zo 42 % v roku 2021), čo odráža úspešnú zmenu obchodnej orientácie;
79.	poukazuje na strategický význam rozvoja a rozširovania železničných koridorov spájajúcich Ukrajinu s EÚ prostredníctvom transeurópskej dopravnej siete (TEN-T), ktoré slúžia na civilné aj vojenské logistické účely ako súčasť širšej stratégie dvojakého využitia infraštruktúry; podporuje pokračujúce úsilie o zosúladenie ukrajinských digitálnych a dopravných noriem s normami EÚ, čím sa uľahčí obchod, mobilita a bezpečná komunikácia; zdôrazňuje, že lepšia prepojenosť podporí hospodársku obnovu a integráciu Ukrajiny;
80.	vyzýva Komisiu a členské štáty, aby vyčlenili všetky potrebné finančné prostriedky na zlepšenie plánovanej dopravnej prepojenosti a odolnosti Ukrajiny do roku 2050 vrátane ďalšej aktualizácie máp siete TEN-T; víta úspešný rozvoj a realizáciu koridorov solidarity, ktoré umožnili Ukrajine obísť ruskú čiernomorskú blokádu a vyvážať rôzne tovary na svetové trhy cez susedné členské štáty EÚ a Moldavsko; oceňuje skutočnosť, že napriek vojnovým krutostiam a výraznému poklesu v produkcii obilia zohrala Ukrajina kľúčovú úlohu pri predchádzaní celosvetovej potravinovej kríze, keď bolo prostredníctvom humanitárneho potravinového programu Obilie z Ukrajiny, ktorý začal prezident Zelenskyj v roku 2022, do krajín postihnutých najhoršou potravinovou krízou, najmä do Afriky, dodaných viac ako 170 000 ton pšenice; konštatuje, že prevažná väčšina ukrajinského vývozu obilia je určená pre rozvojové krajiny;
81.	uznáva pokrok v integrácii Ukrajiny do iniciatív EÚ v oblasti dopravy a digitálnej pripojiteľnosti a zdôrazňuje význam zosúladenia s acquis EÚ v týchto oblastiach; víta najmä kroky prijaté s cieľom začleniť Ukrajinu do bezplatnej roamingovej zóny EÚ, čím sa pre občanov a podniky odstránia poplatky za mobilný roaming medzi Ukrajinou a EÚ;
82.	zdôrazňuje význam posilnenia prepojenosti, interoperability, bezpečnosti a kapacity digitálnych a IT systémov medzi EÚ a Ukrajinou v súlade s dohodou o pridružení; vyzýva na pokračujúce úsilie o harmonizáciu digitálnych politík, rozšírenie spolupráce v oblasti kybernetickej bezpečnosti a zabezpečenie odolnej a bezpečnej digitálnej infraštruktúry; v tejto súvislosti víta uzavretie dohody o spolupráci medzi Agentúrou Európskej únie pre kybernetickú bezpečnosť a ukrajinskými orgánmi pre kybernetickú bezpečnosť v decembri 2023;
Prístupové rokovania
83.	víta rozhodnutie Európskej rady zo 14. – 15. decembra 2023 začať prístupové rokovania s Ukrajinou, ktoré predstavuje historický míľnik na ceste Ukrajiny k členstvu v EÚ; oceňuje rýchle zvolanie prvej medzivládnej konferencie o pristúpení medzi EÚ a Ukrajinou 25. júna 2024, ktorou sa oficiálne začal proces rokovaní, a víta posúdenie komisárky Kosovej, podľa ktorého by sa všetky skríningy mohli dokončiť do jesene 2025;
84.	uznáva významné reformy a záväzky Ukrajiny, a preto odporúča, aby Komisia urýchlene otvorila rokovacie bloky s Ukrajinou s cieľom čo najrýchlejšie pokročiť v úsilí krajiny o členstvo v EÚ, a to v závislosti od jej pokračujúceho vykonávania acquis EÚ a dokončenia reforiem, ktoré realizuje; zdôrazňuje, že prístupové rokovania by mali sledovať jasný a transparentný smer a riadiť sa objektívnymi a merateľnými kritériami; zdôrazňuje, že tieto reformy musia zahŕňať hĺbkové reformy vo všetkých základných oblastiach a fungovanie stabilných inštitúcií, ktoré podporujú demokraciu, právny štát, ľudské práva, a najmä rešpektovanie a ochranu menšín; zdôrazňuje odporúčania Komisie na nasledujúci rok;
[bookmark: _Hlk204187147][bookmark: _Hlk204186804][bookmark: _Hlk204187133][bookmark: _Hlk204187250]85.	vyzýva maďarskú vládu a členské štáty, aby pri riešení akýchkoľvek otázok podobných tým, ktoré sa týkajú ukrajinského zákona o národnostných menšinách, konali v dobrej viere a aby sa zdržali používania takýchto otázok ako dôvodu blokovania pristúpenia Ukrajiny k EÚ; vyzýva preto maďarskú vládu, aby už neblokovala začiatok prvých blokov rokovaní a umožnila Ukrajine a jej susedovi Moldavsku spoločne napredovať na ich ceste k členstvu v EÚ;
86.	pripomína, že proces rozširovania sa nesmie inštrumentalizovať na riešenie dvojstranných sporov ani na spomalenie prístupu založeného na zásluhách, a že takéto otázky by sa mali riešiť nezávisle od prístupového procesu a prostredníctvom konštruktívneho dialógu a skutočnej spolupráce; pripomína, že nadmerné oneskorenia na ceste k plnému členstvu v EÚ môžu negatívne ovplyvniť podporu verejnosti a politické odhodlanie v kandidátskej krajine;
87.	v rámci prípravy rokovaní vyzýva na nepretržitú podporu EÚ, najmä vo forme odbornej pomoci s cieľom kompenzovať akékoľvek administratívne nedostatky vyplývajúce z prebiehajúcej agresie voči Ukrajine; ďalej vyzýva EÚ, aby poskytla technickú pomoc s cieľom pomôcť Ukrajine účinne splniť všetky prístupové požiadavky; vyjadruje poľutovanie nad rozhodnutím vlády USA zastaviť financovanie Agentúry USA pre medzinárodný rozvoj (USAID), ktoré už priamo ovplyvňuje podporu kľúčových reformných procesov na Ukrajine, a to aj v súvislosti s právnym štátom, bojom proti korupcii, správou verejných financií, hospodárskym rozvojom, energetickou bezpečnosťou, ale aj poskytovaním humanitárnej pomoci; víta úsilie Komisie a medzinárodných partnerov o riešenie najnaliehavejších nedostatkov, ktoré toto zrušenie financovania spôsobilo; 
88.	zdôrazňuje, že pred pristúpením Ukrajiny k EÚ je potrebná zvýšená podpora EÚ na urýchlenie integrácie Ukrajiny prostredníctvom cielených programov finančnej a technickej pomoci, a zdôrazňuje, že Ukrajina aj EÚ by mali prospech z postupnej integrácie krajiny do politík a programov EÚ spolu s formálnymi prístupovými rokovaniami;
89.	konštatuje, že zložitosť integrácie Ukrajiny do EÚ vzhľadom na jej veľkosť a prebiehajúcu vojnu predstavuje výzvy v kľúčových odvetviach, ako je poľnohospodárstvo, a vyžaduje si inštitucionálne a finančné reformy v rámci EÚ s cieľom zabezpečiť jej schopnosť absorbovať Ukrajinu; vyzýva preto EÚ a jej členské štáty, aby proaktívne riešili tieto výzvy, jasne odkomunikovali výhody integrácie Ukrajiny občanom EÚ, našli udržateľné a spravodlivé riešenia pre citlivé odvetvia a súbežne s prebiehajúcimi prístupovými rokovaniami realizovali vnútorné reformy EÚ; vyzýva Komisiu, aby v súvislosti s pristúpením Ukrajiny podporila odvetvia, ktoré sú najviac vystavené vplyvu liberalizácie obchodu; zároveň konštatuje, že na základe skúseností z predchádzajúcich kôl rozširovania môže existovať potreba prechodných období v určitých špecifických odvetviach, v ktorých sa ešte neuplatňuje úplné acquis, aby sa súčasné členské štáty mohli prispôsobiť; opätovne pripomína svoju výzvu členským štátom, aby preukázali jasný a jednoznačný politický záväzok k procesu rozširovania a nezneužívali ho na riešenie dvojstranných sporov, ktoré by sa mali riešiť nezávisle od prístupového procesu;
[bookmark: _Hlk204186408]90.	opakuje svoju výzvu na posilnenie akcieschopnosti EÚ prostredníctvom reformy rozhodovania, a to aj zavedením hlasovania kvalifikovanou väčšinou v Rade pri čiastkových krokoch prístupového procesu, najmä na začiatku rokovaní a pri otváraní a uzatváraní jednotlivých tematických blokov a kapitol;
°
°     °
91.	poveruje svoju predsedníčku, aby postúpila toto uznesenie prezidentovi, vláde a parlamentu Ukrajiny, vládam a parlamentom členských štátov, Rade a Komisii.

